  Виталий Пронин Матысь арнянуналэ Удмуртиын улӥсьёсты возьма тунсыко концерт. «Аксион» культурая юртлэн сцена вылаз шулдыртозы Москваысь «САДко» группа но удмурт эстрадаысь кизили Иван Котельников. "САДко" но Брангуртысь песенайёсОгазеяз Москва «САДко» группаын 3 пиос кырӟало: Владимир Макаров, Александр Бардин но Александр Лихацкий. Соос 5 ар ӵоже ӵош дышетскизы Москваын - Гнесинъёс нимо крезьгуръя академиын. Нош 2010-тӥ арын кылдытӥзы асьсэ группазэс. Пиослэн улонзы кырӟанысь чуръёсын сямен тупаз: «Друга я никогда не забуду, если с ним повстречался в Москве». Россилэн пӧртэм сэрегъёсаз вордскем пиос ӵапак шоркарын нырысьсэ эшъяськизы. Владимир Макаров вордскемын Владимир улосысь Богородское черкогуртын. — Мон туж огшоры семьяысь. Анае дышетскемезъя зоотехник, но вань улонзэ почта ёзэн кивалтӥз. Озьы ке но ӵапак со бордысь кылдӥз калык кырӟанэз яратон мылкыды. Монэ кӧлыны выдтыкуз, котьку но кырӟа вал, - тодаз вае Владимир Макаров. Озьы пичи Вовик но кырӟаны кутскиз. Микрофон интые кияз йырсын кутэ вал. Школа бере Вова дышетскыны пыриз Владимирысь крезьгуръя училищее. Сое йылпумъяса, шонтӥз Москвае, но нырысетӥ араз ик крезьгуръя академие пырыны ӧз быгаты. — Юнме озьы ӧз тупа, дыр, сотэк мон эшъёсме ӧй пумитасал. Вуоно араз мон нош ик экзаменъёсы лыктӥ. Соку ини кутӥзы калык хорлы дирижеръёсты дасясь факультетэ, - шуэ Владимир Макаров. Кырӟам сяна, Владимир кылбуръёс гожъя. Ӵапак солэн чуръёсызъя сюлэме пырись крезьгуръёс гожтэ Александр Бардин. А. Бардин - мордва пи. Со крезьгурчи, аранжировкаос лэсьтӥсь но пӧртэм крезьгуро инструментъёсын шудӥсь. Саша вордскемын Мордовиысь Чукалы черкогуртын. Выжыезъя со чын-чын мордва. Но, ӟучъёс пӧлын будыса, анай кылзэ Саша ӟеч уг тоды. Озьы ке но ӵапак мордва луэмез Гнесинъёс нимо академие пырыны юрттӥз. — Экзаменъёс азьын дышетӥсьёс веразы: анай кылын кырӟасьёсты, пе, котьку сакгес кылзо. Нош мынам Гнесинкаын дышетскеме туж потэ, но визьмыным валасько: уз басьтэ. Мон уго Саранскын баянэн шудонъя отделениез йылпумъяй, нош татчы хорен кырӟанъя факультетэ лыктӥ. Укно дуре пукси но кырӟан кылдытӥ: рифмазыя тупась мордва кылъёсты утчай. Комиссия азе потӥ но син шорам пуктӥ вордскем палъёсме, сюлмысьтым кырӟай. Дышетӥсьёслэсь питырскем синъёссэс адӟыса, та куплетме ик эшшо огпол кырӟай, таяз радэ - киме чабыса но пыдъёсыным тапыртыса. Мыным тужгес вылӥ - 10 балл - пуктӥзы но, академие ӧс усьтӥськиз, - тодаз вае Александр Бардин. Мукетыз Александр - Лихацкий - озьы ик гуртын вордскемын - Алтай улосысь Бурлаын. Саша пичи дырысеныз баян гурез кылыса будэмын. — Атае баянэн но шудэ, кырӟа но. Барнаулысь политехнической институт бере крезьгуръя училищее дышетскыны пыриз. Ми изьыны выдӥськом вал, нош со баянзэ кутэ - выль гуръёс дышетэ. Но гуртын улонмы куспетӥ луиз: мыным 13 арес дыръя анае туж секыт висьыны усиз. Со улонысь кошкем бере ми Барнаулэ выжим, - тодаз вае Александр Лихацкий. Барнаулын Саша выныныз ӵош калык крезьгуръя театрысь нылпи студие ветлыны кутскиз. Чебер куараез татын юнмаз. Озьы аслыз улон сюрес бырйиз - Барнаулысь крезьгуръя училищее вамыштӥз, нош отӥяз Москвае лыктӥз. Ува эмеспи Удмуртие «САДко» группаез нырысьсэ ӧтиз тодмо артисткамы Надежда Уткина. 2013-тӥ арын августэ пиос вуизы Брангурт фестивале. — «Лудорвай» музейын сцена вылэ потӥзы но - зор кисьтӥз ук! Но соос котмыса но кырӟазы. Собере Удмурт театрын гала-концерт вал. Татын «САДколы» ӝыны час кырӟаны сётӥзы. Соос сыӵе ӟырдатӥзы залэз - учкисьёслэн кырымпыдэсъёссы ӝуазы чабыса, - тодаз вае Надежда Уткина. Концерт бере Культурая министерствоын ужась Зинаида Никитина пиослы республикаысь районъёсы концертъёсын вуылыны ӵектӥз, Надежда Уткинаен ӵош ик радъяны юрттӥз. — Ми соку 6 концерт сётӥмы ёросъёсын. Удмуртиысь учкисьёс кельшизы - туж сак кылзо, кичабонъёссэс уг жаляло. Быдэс зал тыр калык милемыз пумитаз Глазовын. Сыӵе шумпотӥм! Нырысь секыт вал ёрос нимъёсты но вераны: Мо́жга, пе, ӧвӧл, Можга́ шуоно. Табере вань ёрос центръёсты ортчим ни, Удмуртия «вордышкем шаермы» кадь потэ, - шуэ Владимир Макаров. Нош мукетыз кырӟасьлэн Александр Лихацкийлэн яратоно ёросэз - Ува. Ӵапак татын 2016-тӥ арын концерт дыръя со синйылтӥз вуоно кузпалзэ - Кизьвар починкаын вордскем Анна Марковаез. — Концертлэн пумазгес адӟи Аннаез - со пичи нылыныз ӵош сцена вӧзын эктӥз. Малы ке но тодам кылиз со учыр. Собере Аня мыным гожтӥз, мон - пумитаз. Интернетын сыӵе гожъяськонмы 4 толэзь пала кыстӥськиз. Нош Удмуртие мукетъят лыктыкумы, ми пумиським, - тодаз вае Саня Лихацкий. Озьы 2016-тӥ арын Александр Аннаез но Карина нылзэ Москва улосысь Балашиха городэ нуиз. Нош 2018-тӥ арын гужем шукрес сюан ортчытӥзы. Табере Саша Лихацкий варманаез доры араз 3-4 пол ке но куное вуылэ, Галя анайзэс доразы Балашихае но котьку возьмало. 3 шулдыр пиос но Иван Котельников Иван Котельниковен «САДко» группаысь пиос тодматскизы Ванялэн кузпалыз пыр. «Садкоос» синмаськиллям Алёна Тимерхановалэн кырӟамезлы, соцвотэсысь туспуктэмъёсыз кельшизы шуыса пусйылӥллям. Собере Иван но соосын Интернетын эшъяськиз. 2016-тӥ арын Пичи Пургалан «САДколэн» концертэз дыръя тодматскизы. Нош табере учкисьёсты «Аксионын» ӵошен шулдыртозы. — Александр Бардинэн ӵошен арганэн шудыны чакласьком. Зэм, тупась тональностен арган ӧй на шедьты, сотэк номыр уз пӧрмы. Малпасько, «САДко» группалэсь кырӟанъёссэ но быдэстыны, - шуэ Иван Котельников. Концертлэн пумаз 4 пиос ӵошен быдэстозы удмурт калык кырӟанэз. Удмуртие нырысьсэ ветлыкузы ик, Надежда Уткина ӵектӥз вал «САДкоослы» «Ум люкиське» кырӟанэз дышетыны. Алёна Ионина Туспуктӥз Галина Соколова  